Valtiovarainministeri Alexander Stubb (kok) ei sulata väitettä siitä, että Tampereen kiekkokeskus-hankkeelle myönnetyllä suurella tuella olisi pyritty hankkimaan hänelle ääniä puheenjohtajakisaan.

Valtiovarainministeri Alexander Stubbin mukaan Tampereen kiekkokeskus on kansallisesti tärkeä hanke, eikä sen taustalla ole vaikutuspyrkimyksiä Pirkanmaan puoluekokousedustajiin. JENNI GÄSTGIVAR

Tampereen kiekkokeskus -hanke sai 18 miljoonan euron valtiontuen opetus- ja kulttuuriministeri Sanni Grahn-Laasosen päätöksellä, vaikka liikuntaneuvosto arvioi keskuksen neljän miljoonan euron tuen arvoiseksi liikuntapaikaksi.

Iltalehden politiikan erikoistoimittajat Olli Ainola ja Tommi Parkkonen kirjoittivat analyysissaan, että Grahn-Laasosen toiminta viittaa siihen, että hän pyrkii hankkeella vaikuttamaan Pirkanmaan puoluekokousedustajien ääniin kokoomuksen puheenjohtajakamppailun alla. Grahn-Laasonen on puheenjohtajakisaa käyvän valtiovarainministeri Alexander Stubbin tukija.

Ministeri Stubb ei sulata väitettä siitä, että kiekkokeskus-hankkeella ja puheenjohtajakisalla olisi yhteyttä toisiinsa.

- Tampereen kiekkokeskus on kansallisesti tärkeä hanke. Toivottavasti tässä ei ole kysymys tilanteesta, jossa joku yrittää tahrata ja käyttää niin sanotusti likasankokeinoja ennen puoluekokousta, Stubb sanoo.

Iltalehden tietojen mukaan virkamiehet saivat valmistelumääräyksen hankkeelle vasta tänä keväänä. Lisäksi Grahn-Laasonen ohitti valtion liikuntaneuvoston ja lakisääteisen yritystukineuvottelukunnan päätöksessä. Tämä viittaa Ainolan ja Parkkosen mukaan siihen, että Grahn-Laasosella olisi ollut kiire vaikuttaa Pirkanmaan puoluekokousedustajiin.

- Tämä on hankekokonaisuus, joka tuo toteutuessaan mukanaan yli 3500 pysyvää työpaikkaa Tampereelle. Hanke on edennyt ja etenee virkavastuulla tehtävän valmistelun mukaisesti, Stubb toteaa.

Kokoomuksen puheenjohtaja valitaan lauantaina puoluekokouksessa Lappeenrannassa.